तेलंगाना में कहा- CM की पार्टी BRS का मतलब बीजेपी रिश्तेदार समिति
कांग्रेस नेता राहुल गांधी आज तेलंगाना के खम्मम में एक जनसभा को संबोधित करेंगे। राज्य में दिसंबर 2023 में विधानसभा चुनाव होने हैं। ऐसे में राहुल गांधी की इस रैली को तेलंगाना में चुनावी अभियान की शुरुआत के रूप में देखा जा रहा है। Rahul Gandhi will address rally in Khammam Telangana today
कांग्रेस नेता राहुल गांधी ने रविवार को तेलंगाना के खम्मम में जनसभा की। उन्होंने कहा- मुख्यमंत्री के. चंद्रशेखर राव (KCR) सोचते हैं कि वे राजा हैं और तेलंगाना उनका राज्य। उनकी पार्टी भारतीय राष्ट्र समिति (BRS) बीजेपी रिश्तेदार समिति की तरह है।
कांग्रेस हमेशा संसद में बीजेपी के खिलाफ खड़ी रही है, लेकिन KCR की पार्टी ने बीजेपी की बी-टीम की तरह काम किया है। प्रधानमंत्री नरेंद्र मोदी के पास तेलंगाना के मुख्यमंत्री का रिमोट कंट्रोल है।
राहुल गांधी की स्पीच की 5 बड़ी बातें...
1. जिस गुट में BRS उसमें कांग्रेस शामिल नहीं होगी
राहुल गांधी ने कहा कि KCR और उनकी पार्टी के नेताओं के खिलाफ भ्रष्टाचार के आरोप हैं। इसीलिए वे भाजपा के साथ आ गए हैं। उन्होंने कहा- कांग्रेस विपक्ष के किसी भी ऐसे गुट में शामिल नहीं होगी, जहां BRS हो। उनका इशारा लोकसभा चुनाव में भाजपा का मुकाबला करने के लिए बन रहे विपक्षी गठबंधन की ओर था। हाल ही में पटना में विपक्षी दलों की बैठक हुई थी, जिसमें राहुल गांधी भी शामिल हुए थे।
2. तेलंगाना में बीजेपी का ही अस्तित्व नहीं
कांग्रेस नेता ने कहा कि पहले कहा गया था कि तेलंगाना में टीआरएस (तेलंगाना राष्ट्र समिति जो अब बीआरएस है) कांग्रेस और भाजपा के बीच त्रिकोणीय लड़ाई है। बीजेपी का तेलंगाना में कोई अस्तित्व ही नहीं है। उनके चारों टायर पंक्चर हो गए हैं। अब लड़ाई कांग्रेस और बीजेपी की बी-टीम के है। उन्होंने तेलंगाना में कांग्रेस सरकार बनने पर सीनियर सिटीजन और विधवाओं को हर महीने 4,000 रुपए देने का वादा किया। इसके अलावा उन्होंने आदिवासियों को ‘पोडू’ जमीन देने का भी वादा किया।
3. जो कर्नाटक में हुआ, वो तेलंगाना में दोहराया जाएगा
कांग्रेस पार्टी ने हाल ही में कर्नाटक में एक भ्रष्ट और गरीब विरोधी सरकार के खिलाफ चुनाव लड़ा। वहां गरीबों, ओबीसी, अल्पसंख्यकों और उत्पीड़ितों के समर्थन से हमने उन्हें हरा दिया। तेलंगाना में भी कुछ ऐसा ही होने जा रहा है। एक तरफ राज्य के अमीर और शक्तिशाली लोग होंगे और दूसरी तरफ हमारे साथ गरीब, आदिवासी, अल्पसंख्यक, किसान और छोटे दुकानदार होंगे। कर्नाटक में क्या हुआ है, तेलंगाना में दोहराया जाएगा।
4. हमारी विचारधारा देश को एकजुट करना है
कांग्रेस कार्यकर्ता बब्बर शेर और पार्टी की रीढ़ की हड्डी हैं। आपके समर्थन से हम BRS को हरा सकते हैं जैसा हमने कर्नाटक में किया था। भारत जोड़ो यात्रा के दौरान हमें तेलंगाना से भारी समर्थन मिला। मैं इसके लिए आप सभी को धन्यवाद देना चाहता हूं। यात्रा के दौरान हमने देश को एकजुट करने की बात की। एक तरफ हम देश को एकजुट करने की विचारधारा का पालन करते हैं और दूसरा पक्ष देश को तोड़ने की कोशिश कर रहा है।
5. कांग्रेस कार्यकर्ता बब्बर शेर हैं
खम्मम ने हमेशा कांग्रेस का समर्थन किया है क्योंकि यहां के लोग हमारी विचारधारा में विश्वास करती है। मैं उन नेताओं का स्वागत करता हूं जिन्होंने आज कांग्रेस में शामिल होने का फैसला किया है। लेकिन सबसे महत्वपूर्ण बात यह है कि मैं पार्टी के कार्यकर्ताओं को धन्यवाद देना चाहता हूं, जो हमारे शेर (बब्बर शेर) की तरह हैं। BRS ने आप सभी पर हमला किया लेकिन आपमें से कोई भी डरा नहीं।
राज्य में दिसंबर 2023 में विधानसभा चुनाव होने हैं। राहुल गांधी की रैली से तेलंगाना में कांग्रेस के चुनावी अभियान की शुरुआत हो गई है। खम्मम में राहुल गांधी ने पार्टी नेताओं के साथ बैठकें भी कीं।
इस दौरान BRS के 35 सीनियर नेता कांग्रेस में शामिल हुए। इनमें तेलंगाना के पूर्व मंत्री और पांच बार के विधायक जुपल्ली कृष्ण राव, पूर्व सांसद पोंगुलेटी श्रीनिवास रेड्डी, छह बार विधायक रहे गुरनाथ रेड्डी, पूर्व विधायक कोराम कनकैया जैसे लोग शामिल हैं।
पार्टी बीआरएस सरकार से लड़ने को एकजुट: तेलंगाना कांग्रेस अध्यक्ष
कांग्रेस के प्रदेश अध्यक्ष रेवंत रेड्डी ने कहा कि राहुल गांधी की इस रैली से पार्टी को राज्य में नई ऊर्जा मिलेगी। पार्टी कार्यकर्ता मुख्यमंत्री केसीआर के नेतृत्व वाले बीआरएस सरकार से लड़ने के लिए एकजुट हैं।
अगर पार्टी खम्मम क्षेत्र में 10 सीटें जीतती है तो वह सत्ता विरोधी लहर और पोडु भूमि वितरण विवाद के चलते राज्य में बढ़त हासिल कर लेगी।
कांग्रेस नेता भट्‌टी ने निकाली पैदल यात्रा
राहुल गांधी की भारत जोड़ो यात्रा से प्रेरणा लेते हुए कांग्रेस नेता भट्टी विक्रमार्क ने बीआरएस सरकार की असलियत लोगों तक पहुंचाने के लिए पैदल यात्रा निकाली थी। यह यात्रा रविवार का खत्म हुई।